ธอส. เติมเต็มศักยภาพครู ตชด. ต่อยอด สร้างความเข้มแข็งให้กับชุมชนในพื้นที่ห่างไกล
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) กล่าวว่า ได้จัดทำโครงการ “ธอส. พัฒนาชีวิตครู ตชด. เพื่อสังคมไทยก้าวไกลยั่งยืน ปี 2565” ภายใต้ความร่วมมือตามบันทึกข้อตกลง “โครงการความร่วมมือ ธอส. เพื่อโรงเรียนตำรวจตระเวนชายแดนประจำปี 2565” ระหว่างธนาคารอาคารสงเคราะห์ กับกองบัญชาการตำรวจตระเวนชายแดน เพื่อมุ่งสร้างเสริมเพิ่มเติมความรู้ความสามารถและให้กำลังใจครู ตชด. ด้วยกิจกรรมเพิ่มพูนทักษะความรู้ เปิดโลกทัศน์นอกห้องเรียน เติมเต็มศักยภาพครู ตชด. ด้วยแนวคิดใหม่ๆ เพื่อนำไปพัฒนายกระดับต่อยอด สร้างความแข็งแรงทางเศรษฐกิจให้กับชุมชนในพื้นที่ห่างไกล ด้วยหลักการสร้างอาชีพ เพื่อความยั่งยืนของชุมชน โดยจัดขึ้นเป็นปีที่ 5 ภายใต้แนวคิด “ธอส. ติดอาวุธ จุดประกาย การเรียนรู้ ครูตชด. ต้นแบบ” เพื่อติดอาวุธแก่ครู ตชด. ให้มีทักษะใหม่ๆ นำไปประยุกต์ใช้กับโรงเรียน และชุมชนได้อย่างมีประสิทธิภาพ อาทิ ความรู้ด้านการพัฒนาทักษะการสอนโดยการใช้แอปพลิเคชัน TIK TOK เป็นสื่ออย่างสร้างสรรค์เพื่อพัฒนาการนำเสนอรูปแบบการเรียนการสอนใหม่ๆ รวมถึงการสร้างประสบการณ์การเรียนรู้ในพื้นที่จริงจากการทำงานของผู้มากประสบการณ์ เพื่อสามารถนำความรู้ไปประยุกต์ใช้ได้จริง และการพัฒนาต่อยอดเพื่อสร้างมูลค่าเพิ่มจากฐานทุนเดิมที่มีอยู่ในชุมชน สร้างรายได้ให้คนในชุมชนอย่างอย่างยืน ทั้งนี้ กองบัญชาการตำรวจตระเวนชายแดน ได้คัดเลือกครู ตชด.ทั่วประเทศ จำนวน 25 โรงเรียน รวม 50 คน เข้าร่วมกิจกรรมดังกล่าว ซึ่งจัดขึ้นระหว่างวันที่ 2 - 4 กันยายน 2565